“สุขช้อป สุขใจ สุขทั่วไทยรวมไว้ในที่เดียว”  9 วัน มียอดจำหน่ายสินค้ากว่า 500 ล้านบาท
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า ตามที่กระทรวงมหาดไทย โดยกรมการพัฒนาชุมชน ร่วมกับหน่วยงานภาครัฐ ภาคเอกชน และภาคีเครือข่าย จัดงาน OTOP Midyear 2022 “สุขช้อป สุขใจ สุขทั่วไทยรวมไว้ในที่เดียว” ระหว่างวันที่ 4-12 มิถุนายนที่ผ่านมา ณ อาคารชาเลนเจอร์ 1 – 3 อิมแพ็ค เมืองทองธานี ประชาชนและนักท่องเที่ยว เดินทางร่วมชมและเลือกซื้อสินค้าภายในงานกว่า 164,130 คน ทำให้มียอดการจำหน่ายสินค้ารวมกว่า 573 ล้านบาท เกินเป้าหมายที่ตั้งไว้ 500 ล้านบาท โดยผลิตภัณฑ์ที่ได้รับความสนใจและมียอดจำหน่าย สูงสุด 5 ลำดับแรก ได้แก่ ผ้าและเครื่องแต่งกาย ศิลปิน OTOP ข้าวของเครื่องใช้ อาหาร และโซน OTOP ชวนชิม พร้อมขอบคุณทุกคน ที่ให้การสนับสนุนสินค้า OTOP ของคนไทย สามารถช่วยกระตุ้นเศรษฐกิจ หลังจากประสบสถานการณ์การระบาดโควิด-19 ทำให้เกิดการกระจายรายได้ให้กับเศรษฐกิจชุมชนฐานรากให้มีความเข้มแข็ง ประชาชนมีคุณภาพชีวิตที่ดีและเกิดการกระตุ้นเศรษฐกิจในภาพรวมของประเทศมากยิ่งขึ้นด้านนายสุทธิพงษ์ จุลเจริญ ปลัดกระทรวงมหาดไทย กล่าวว่า กระทรวงมหาดไทย จะนำผลสำเร็จของการจัดงาน OTOP Midyear 2022 มาขับเคลื่อนพัฒนาต่อยอดด้านช่องทางการตลาดของผู้ประกอบการ มุ่งขับเคลื่อนโครงการหนึ่งตำบล หนึ่งผลิตภัณฑ์ (OTOP) เพื่อให้ครัวเรือนสัมมาชีพได้รับการพัฒนาเข้าสู่การลงทะเบียนเป็นผู้ผลิต ผู้ประกอบการ OTOP ระดับเครือข่าย มีเป้าหมาย เสริมสร้างเศรษฐกิจฐานรากให้เข้มแข็งอย่างสมดุลและยั่งยืนด้วยนวัตกรรมภูมิปัญญาท้องถิ่นเชื่อมโยงการท่องเที่ยวชุมชน เพื่อเป็นฐานในการพัฒนาเศรษฐกิจและสังคม ตอบสนองนโยบายของรัฐบาล ในการสร้างความเข้มแข็งให้กับเศรษฐกิจฐานรากอย่างยั่งยืน